ครึ่งบ่ายไม้สั้น – บล.คันทรี่กรุ๊ป
ครึ่งบ่ายไม้สั้น - บล.คันทรี่กรุ๊ป
9 ก.ย. 2559

สรุปตลาดภาคเช้า
ตลาดภาคเช้าปิดปรับตัวลดลงแรงต่อเนื่องอีกวัน (-11.95 จุด) ในทิศทางเดียวกันกับตลาดรอบบ้านที่ผิดหวังต่อผลการประชุม ECB ในช่วงเช้าตลาดยังแกว่งสลับบวกสลับลบ โดยกลุ่มที่ปรับลดลงนำตลาดคือกลุ่มบริการและ ICT ด้านปริมาณการซื้อขายค่อนข้างหนาแน่นที่ระดับ 3.4 หมื่นล้านบาท
 
แนวโน้ม ภาคบ่าย
คาดดัชนีช่วงบ่ายยังอยู่ในแดนลบ เรามองการหลุดแนวรับ 1,450 จุด จะเร่งความกังวลของนักลงทุนในตลาดก่อนเข้าช่วงหยุดสุดสัปดาห์ อย่างไรก็ตามเรายังมองกรอบของ SET ที่ระดับ 1,430-1,480 สำหรับตลาดในช่วงบ่าย แนะนำเก็งกำไรสั้นในกลุ่มที่ปรับตัวลงแรง โดยตั้งจุด Stop loss ใกล้ๆ จากที่ตลาดมีความผันผวนในระดับสูง
 
วิเคราะห์ทางเทคนิค
HTECH
ราคาปิด 3.16 บาท
แนวรับ 3.08 บาท
แนวต้าน 3.38 บาท
แนว cut หากราคาหุ้นมีโอกาสหลุด 3.02 บาท
กราฟ HTECH อ่อนตัวลงจากระดับสูงสุดทำให้เกิด Oversold ทางเทคนิค และเป็นแนวรับของ Stoch ในครั้งก่อน เนื่องจากมีการ rebound เกิดขึ้นนั่นเอง ขณะที่กราฟแท่งเทียนสร้างรูปสามเหลี่ยม มีโอกาสเด้งตัวขึ้น  โดยมีแนวต้าน 3.38 จุด แนะนำเก็งกำไร
 
เด็กแนว
คงเป็นคำถามโลกแตกสำหรับในช่วงนี้ว่า SET จะลงไปถึงไหน  คำตอบมีหลากหลายทฤษฏี  ทั้งในเชิง PE  หรือการวัดค่าด้วยเครื่องมือต่างๆ เป็นไปตามความชำนาญและตามความเข้าใจของแต่ละคน สิ่งที่เด็กแนวจะประเมินง่ายๆ  ขออิงที่  MACD เนื่องจากเมื่อกลางเดือนสิงหาคมที่ MACD ตัดลงคือสัญญาณขายที่แท้จริงเกิดขึ้น
และเมื่อย้อนหลังไปจากการตัดลงเมื่อต้นปี และใช้อัตราการทิ้งตัวในกรอบเดียวกัน นำมาประกบเข้ากับปัจจุบัน โอกาสที่ MACD จะสุดในการลงประมาณ 1,416 จุดของกราฟ week ซึ่งก็ใกล้เคียงกับเส้นค่าเฉลี่ยเส้นล่าง หากหลุดจากนี้ไป ต้องบอกว่าจะลงอีกอย่างน่ากลัวมาก ดังนั้น 1,416 จุดจึงยังเป็นแค่จุดวัดใจ เอาว่าตอนนี้ยังไงก็มีหุ้นน้อยไว้ก่อน  ถ้าจะเข้าเล่นก็เพียงแค่แหย่ๆ ขำๆ  ถ้าไม่เป็นไปตามใจก็หนีออกมา ตลาดเข้าสู่ภาวะน้ำเชี่ยว อย่าเอาอะไปขวาง